Teunuléh: Muhajir Juli
Tim sipak bhan Aceh akan meureumpök bonus dari Hj. Rizayati, meunyoe leupah puwoe meuh PON XX. Jalan keunan ka teuhah lheuh pingkom Jawa Timu.
Rizayati nakeuh sidroe Keutuha Rayeuk Peureute Indonesia Trang (Partai Indonesia Terang) yang kayém dikheun deungön nan Pinter. Peureuté nyan dipeusiyap keu Pemilu 2024, nyan pih meunyo pemilu nyan hana digèsè lom lé awak blahdéh laôt.
Lawét nyoe hèk teuh bacut ngön peukatéun awak peureuté nasional yang dominan kurusi di DPR RI. Dipeulaku ju pu yang galak jih. Walaupih di Aceh na UU Lumboi 11 Thôn 2006 atawa yang kayém takheun UUPA, awak nyan lagè but droe jih laju.
Miseu sibôk that awak Aceh yang na jabatan, lagè biasa laju. Diputa pelèm laén. Dipeutrôn awak lhè boh hurup jak cawoe-cawoe kubang meu dua gö sapat, teungku-teungku peujabat di Aceh laju sijuk seu-um. Hana geujak tumè peugah lé lex spesialist. Mandum gabuk peu aman droe.
Meunyoe kheun Apa Din meukat silop, UUPA keu mita raseuki, MoU Helsinky modal keurija. Awak GAM, awak RI, keurija meutaki-taki tumpôk hareuta. Wate kampanye peugah alibi, nak jeut peudöng leumari watè mat kuasa. Ureueng jeulata meukap sabé droe, sebab dipeugah PKI teungöh jireulöh agama.
Nyan kheun Apa Din meukat silop. Kön peuneugah ulôn.
Ka, nyoe kön nyan teu keuneuk peugah nyan. Tapi bhah yang ulôn keuneuk plah nakeuh janji Rizayati, yang that brat meuceuhu lam padim uroe nyoe.
Ureueng inöng yang geubôh nan lé Tu Min Blangblahdéh deungön Cut Cahaya Putroe Jeumpa nyan, geumeujanji akan geubi peng saboh miliar keu awak sipak bhan Aceh, meunyoe awak nyoe leupah dipuwoe meudali meuh sipak bhan PON XX Papua.
Bak ta kalön dali, nyan kön wayang-wayang. Kön haba meukra. Kön cit geureuntak sambai lagè but padum droe anggèta DPRA; yu koh puny'ok jaroe, lakè grôp dari tiang meuseugit, atawa haba angèn laén lom.
Lam Facebook Rizayati ka geupeuleumah slip benk yang meutuléh 1 miliar keu awak sipak bhan Aceh. Syarat jih lagè buno tapeugah, suwah puwoe meudali meuh u Aceh.
Teuntè hadiah saboh miliar, bukön keuh péng yang cukôp jai. Pulom miseu tabileung jumeulah awak sipak bhan seureuta official. Tapi Rizayati ka beuhö jôk tantangan. Nyan teuntè lage tapeuleumah ie sitrôp pakèk èh bak ureueng puasa yang teungöh keurija lam uroe tarék.
Pu na guna geuriyeup slip benk dari Rizayati? Teuntè that meuguna. Ulôn tingat final sipak bhan PON XIII 1993 di Jakarta.
Tim Aceh hana ji-éh malam kareuna keucewa keu Gubernur Aceh masa nyan, yang hana geumeujanji sapu keu tim Aceh.
Neubayang keudroe, kiban hi tamaèn bohla, bak final lom, meunyoe hana ta-éh malam? Adak pih jai that seumangat, teuntè hana teunaga. Awak Irian Jaya (Papua) dilantui Aceh 6-3. Sineuk gôn dipeulôp ngön punggông lé David Saidui. Sira jiduk, sigam nyan diculok bohla lam gôn Aceh yang watè nyan dikeumit uleh Zulfan. Meuleumpah peudéh. Awak Aceh suwah klik masa nyan. Tapi hana guna lé. Mandum ka seuleusoe.
Pu keuh lheuh dilantui Jawa Timu 2-1, Aceh keumah dipeutalô Papua di final?
Ulôn hana nonton kali nyoe. Jadi hana lôn teu'oh peugah. Pulom lawan nakeuh Papua. Awak nyan lage Brazil, hana tom putôh awak sipak bhan hayeu. Saboh teuk, kali nyoe di meu'èn di Papua. Teuntè leubeh gawat lom.
Ulôn kira, beuna toké-toké laén–bek toké sabè– bri janji lom. Peugah ju pu yang mungkén. Yang peunténg na janji.
Ureueng Aceh peureulè keu janji. Adak hana ta peutrôk pih hana pu.
Tapi, meunyo janji Lizayati, bak hi kön wayang. Peureuté ék geupiké, bonus 1 miliar ubit that bak gob nyan.
Nyan, saboh miliar kön pèng ubeuet. Meunyoe tajak honor bak kantô sampoe maté hana sidipnan. Kajeut lantak laju awak Papua kali nyoe. Bek peulheuh angén.